b'\n_START_ARTICLE_\nJun\xe2\x80\x99ichir\xc5\x8d Koizumi\n_START_SECTION_\nPerhetausta ja koulutus\n_START_PARAGRAPH_\nKoizumi syntyi Kanagawan prefektuurissa. H\xc3\xa4nen is\xc3\xa4ns\xc3\xa4, Jun\'ya Koizumi, oli Japanin puolustuslaitoksen p\xc3\xa4\xc3\xa4johtaja ja toisen sukupolven edustaja Japanin alahuoneessa. Peruskoulutuksensa j\xc3\xa4lkeen Koizumi opiskeli Kei\xc5\x8dn yliopistossa taloustieteit\xc3\xa4. My\xc3\xb6hemmin Koizumi opiskeli my\xc3\xb6s Lontoon University Collegessa, josta h\xc3\xa4n palasi takaisin Japaniin is\xc3\xa4ns\xc3\xa4 kuoltua joulukuussa 1969. _NEWLINE_Koizumi meni naimisiin Kayoko Miyamoton kanssa vuonna 1978.  Avioliitto p\xc3\xa4\xc3\xa4ttyi eroon vuonna 1982, ja Koizumi vannoi, ett\xc3\xa4 h\xc3\xa4n ei menisi en\xc3\xa4\xc3\xa4 ikin\xc3\xa4 uudestaan naimisiin. Koizumilla on kolme poikaa, joista kaksi (K\xc5\x8dtar\xc5\x8d Koizumi ja Shinjir\xc5\x8d Koizumi) asuvat h\xc3\xa4nen kanssaan. K\xc5\x8dtar\xc5\x8d ja Shinjir\xc5\x8d eiv\xc3\xa4t ole tavanneet \xc3\xa4iti\xc3\xa4\xc3\xa4n avioeron j\xc3\xa4lkeen. Pariskunnan nuorin poika, Yoshinaga Miyamoto, joka ei ollut syntynyt avioeron aikaan, ei ole koskaan tavannut is\xc3\xa4\xc3\xa4ns\xc3\xa4._NEWLINE_Koizumi on Elvis Presleyn, Jean Sibeliuksen ja japanilaisen rock-yhtye X Japanin fani.\n_START_SECTION_\nUra politiikassa\n_START_PARAGRAPH_\nKoizumi valittiin Japanin parlamentin alahuoneen j\xc3\xa4seneksi toisella yritt\xc3\xa4m\xc3\xa4ll\xc3\xa4 vuonna 1972. Valintansa j\xc3\xa4lkeen Koizumista tuli maan entisen p\xc3\xa4\xc3\xa4ministerin Takeo Fukudan sihteeri. Ensimm\xc3\xa4isen kerran Koizumi nousi Japanin hallitukseen terveys- ja hyvinvointiasioista vastaava ministeriksi vuonna 1988 Noboru Takeshitan hallitukseen. Vuonna 1992 Koizumista tuli posti- ja telekommunikaatioministeri Kiichi Mijazawan hallitukseen. Vuosina 1996\xe2\x80\x931998 Koizumi toimi j\xc3\xa4lleen terveys- ja hyvinvointiasioista vastaavana ministerin\xc3\xa4 Sosuke Unon ja Ry\xc5\xabtar\xc5\x8d Hashimoton hallituksissa._NEWLINE_Koizumi pyrki puolueensa johtajaksi kahdesti, vuosina 1995 ja 1999, mutta ei menestynyt johtajakilvassa h\xc3\xa4viten selv\xc3\xa4sti ensin Hashimotolle ja my\xc3\xb6hemmin Keiz\xc5\x8d Obuchille. Huhtikuussa 2000 Yoshiro Mori seurasi vakavasti sairasta Obuchia liberaalidemokraattisen puolueen johtajana.  Koizumista tuli puolueensa johtaja kolmannella yrityskerrallaan 24.4. 2001. Johtajavaaleissa Koizumi sai 298 \xc3\xa4\xc3\xa4nt\xc3\xa4 h\xc3\xa4nen l\xc3\xa4himm\xc3\xa4n kilpailijansa Ryutaro Hashimoton saadessa 155 \xc3\xa4\xc3\xa4nt\xc3\xa4. P\xc3\xa4\xc3\xa4ministeriksi Koizumi nimitettiin 26.4. 2001. Saman vuoden hein\xc3\xa4kuussa pidetyiss\xc3\xa4 parlamentin yl\xc3\xa4huoneen vaaleissa Koizumin johtama koalitio sai 78 paikkaa kaikkiaan 121 paikasta.\n_START_SECTION_\nSis\xc3\xa4politiikka\n_START_PARAGRAPH_\nSis\xc3\xa4politiikassa Koizumi pyrki erityisesti etsim\xc3\xa4\xc3\xa4n uusia keinoja Japanin heikon taloudellisen tilanteen parantamiseksi. Esimerkkej\xc3\xa4 n\xc3\xa4ist\xc3\xa4 pyrkimyksist\xc3\xa4 ovat yritykset yksityist\xc3\xa4\xc3\xa4 maan postilaitos, toiminta liikepankkien luottotappioiden v\xc3\xa4ltt\xc3\xa4miseksi ja valtapuolue LDP:n hajautuneen rakenteen eheytt\xc3\xa4minen. Koizumi viittasi puheissaan "kivuliaaseen muutoskauteen paremman tulevaisuuden saavuttamiseksi"._NEWLINE_Koizumin kaudella Japanin liikepankkien luottotappiot v\xc3\xa4hentyiv\xc3\xa4t merkitt\xc3\xa4v\xc3\xa4sti ja maan yleinen taloustilanne parantui._NEWLINE_Puoluettaan Koizumi kehitti onnistuen vetoamaan urbaaniin v\xc3\xa4est\xc3\xb6\xc3\xb6n puolueen perinteisen maaseutukannattajakunnan sijasta. Postilaitoksen yksityist\xc3\xa4misen lis\xc3\xa4ksi Koizumin kaudella puolueen aikaisemmin kannattamia aluepoliittisia tukiaisia infrastruktuuri- ja teollisuushankkeille v\xc3\xa4hennettiin merkitt\xc3\xa4v\xc3\xa4sti. N\xc3\xa4m\xc3\xa4 muutokset aiheuttivat ristiriitaista suhtautumista Koizumiin erityisesti puolueen sis\xc3\xa4ll\xc3\xa4, mutta toisaalta h\xc3\xa4nen kansansuosionsa kasvoi merkitt\xc3\xa4v\xc3\xa4sti.\n_START_SECTION_\nUlkopolitiikka\n_START_PARAGRAPH_\nJapanilaiset kommentaattorit pit\xc3\xa4v\xc3\xa4t Koizumin suurimpana ulkopoliittisena saavutuksena Japanin ja Yhdysvaltojen v\xc3\xa4listen suhteiden l\xc3\xa4mpenemist\xc3\xa4. Japani tuki Yhdysvaltain johtamaa Irakin sotaa ja maan puolustusvoimien joukkoja toimi Irakissa ei-taisteluteht\xc3\xa4viss\xc3\xa4._NEWLINE_Koizumin vierailut Yasukuni-jinja-pyh\xc3\xa4k\xc3\xb6ss\xc3\xa4, joka on omistettu keisarin puolesta kuolleiden muistolle, aiheuttivat voimakasta paheksuntaa Aasiassa, erityisesti niiss\xc3\xa4 maissa, joita Japani miehitti toisen maailmansodan aikana. Sodan p\xc3\xa4\xc3\xa4ttymisen 60-vuotisjuhlallisuuksien yhteydess\xc3\xa4 vuonna 2005 Koizumi toisti aiemman p\xc3\xa4\xc3\xa4ministeri Tomiichi Murayaman lausunnon, jonka mukaan \xe2\x80\x9dJapani on syv\xc3\xa4sti surullinen toisen maailmansodan aikana aiheuttamistaan k\xc3\xa4rsimyksist\xc3\xa4\xe2\x80\x9d.\n_START_SECTION_\nSuosio\n_START_PARAGRAPH_\nP\xc3\xa4\xc3\xa4ministerikautensa alussa Koizumi oli eritt\xc3\xa4in suosittu osittain my\xc3\xb6s ulosp\xc3\xa4insuuntautuneen luonteensa ja v\xc3\xa4rikk\xc3\xa4\xc3\xa4n menneisyytens\xc3\xa4 ansiosta. H\xc3\xa4n nimitti hallitukseensa enn\xc3\xa4tykselliset viisi naisministeri\xc3\xa4. H\xc3\xa4nen johtamansa hallituskoalitio voitti vuoden 2003 parlamenttivaalit ja maan talouskehityksen parantuminen lis\xc3\xa4si Koizumin kansansuosiota. Koizumin esitt\xc3\xa4m\xc3\xa4t el\xc3\xa4ke-etujen leikkaukset osoittautuivat eritt\xc3\xa4in ep\xc3\xa4suosituiksi ja vuoden 2004 parlamentin yl\xc3\xa4huoneen vaaleissa Koizumin hallituskoalitio voitti p\xc3\xa4\xc3\xa4oppositiopuolueen vain niukasti._NEWLINE_Vuonna 2005 Koizumi p\xc3\xa4\xc3\xa4tti hajottaa parlamentin alahuoneen ja j\xc3\xa4rjest\xc3\xa4\xc3\xa4 ennenaikaiset vaalit, koska parlamentti vastusti Koizumin voimakkaasti ajamaa postilaitoksen yksityist\xc3\xa4mist\xc3\xa4. Syyskuussa 2005 pidetyiss\xc3\xa4 vaaleissa Koizumin suosio kasvoi merkitt\xc3\xa4v\xc3\xa4sti, ja Koizumin johtama hallitus voitti vaalit selke\xc3\xa4ll\xc3\xa4 \xc3\xa4\xc3\xa4nienemmist\xc3\xb6ll\xc3\xa4._NEWLINE_Vuonna 2006 kun Koizumi erosi, h\xc3\xa4nen seuraajakseen tuli Shinzo Abe, jota pidettiin Koizumin suojattina.'